               EUROPSKA KOMISIJA
            Bruxelles, 14.7.2015.
            COM(2015) 342 final
            Prijedlog
            ODLUKE EUROPSKOG PARLAMENTA I VIJEĆA
            o mobilizaciji Europskog fonda za prilagodbu globalizaciji (zahtjev iz Njemačke – EGF/2015/002 DE/Adam Opel)

               OBRAZLOŽENJE

               KONTEKST PRIJEDLOGA

               1.Pravila koja se primjenjuju na financijske doprinose iz Europskog fonda za prilagodbu globalizaciji (EGF) utvrđena su Uredbom (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014. – 2020.) i stavljanju izvan snage Uredbe (EZ) br. 1927/2006
                  1
                („Uredba o EGF-u”).

               2.Njemačka tijela podnijela su 26. veljače 2015. zahtjev EGF/2015/002 DE/Adam Opel za financijski doprinos iz EGF-a nakon otpuštanja
                  2
                u poduzeću Adam Opel AG i jednom dobavljaču u Njemačkoj.

               3.Nakon ocjenjivanja tog zahtjeva Komisija je, u skladu sa svim primjenjivim odredbama Uredbe o EGF-u, donijela zaključak da su ispunjeni uvjeti za dodjelu financijskog doprinosa iz EGF-a.

               SAŽETAK ZAHTJEVA

                        Zahtjev za doprinos iz EGF-a

                        EGF/2015/002 DE/Adam Opel

                        Država članica

                        Njemačka

                        Predmetna regija/regije (druga razina NUTS-a):

                        Arnsberg (DE A5)

                        Datum podnošenja zahtjeva:

                        26. veljače 2015.

                        Datum potvrde primitka zahtjeva:

                        12. ožujka 2015.

                        Datum podnošenja zahtjeva za dodatnim informacijama:

                        12. ožujka 2015.

                        Rok za dostavu dodatnih informacija:

                        23. travnja 2015.

                        Rok za dovršetak ocjenjivanja:

                        16. srpnja 2015.

                        Intervencijski kriterij

                        Članak 4. stavak 1. točka (a) Uredbe o EGF-u

                        Primarno poduzeće

                        Adam Opel AG

                        Broj obuhvaćenih poduzeća

                        2

                        Sektori ekonomske djelatnosti

                        (odjeljak NACE-a Rev. 2)
                           3

                        Odjeljak 29 (Proizvodnja motornih vozila, prikolica i poluprikolica)

                        Broj podružnica, dobavljača i daljnjih proizvođača

                        1

                        Referentno razdoblje (četiri mjeseca):

                        15. kolovoza 2014. – 15. prosinca 2014.

                        Broj otpuštanja tijekom referentnog razdoblja (a)

                        2 881

                        Broj otpuštanja prije ili nakon referentnog razdoblja (b)

                        0

                        Ukupan broj otpuštanja (a + b)

                        2 881

                        Ukupan broj prihvatljivih korisnika

                        2 881

                        Ukupan broj ciljanih korisnika

                        2 692

                        Broj ciljanih mladih ljudi koji nisu zaposleni, ne školuju se i ne osposobljavaju (NEET-ovi)

                        0

                        Proračun za usluge prilagođene potrebama (EUR)

                        11 151 640

                        Proračun za provedbu EGF-a
                           4
                         (EUR)

                        446 066

                        Ukupni proračun (EUR)

                        11 597 706

                        Doprinos iz EGF-a (60 %) (EUR)

                        6 958 623

               OCJENA ZAHTJEVA

               Postupak

               4.Njemačka je podnijela zahtjev EGF/2015/002 DE/Adam Opel 26. veljače 2015. što je unutar 12 tjedana od datuma kad su ispunjeni intervencijski kriteriji utvrđeni člankom 4. Uredbe o EGF-u. Komisija je potvrdila primitak zahtjeva 12. ožujka 2015., unutar dva tjedna od dana njegova podnošenja te je istog dana od Njemačke zatražila dodatne informacije. Te dodatne informacije dostavljene su unutar šest tjedana od dana podnošenja zahtjeva za dodatne informacije. Rok od 12 tjedana od dana primitka potpunog zahtjeva unutar kojeg bi Komisija trebala dovršiti ocjenu usklađenosti zahtjeva s uvjetima za pružanje financijskog doprinosa ističe 16. srpnja 2015.

               Prihvatljivost zahtjeva

               Predmetna poduzeća i korisnici

               5.Zahtjev se odnosi na 2 881 radnika koji su proglašeni viškom u poduzeću Adam Opel AG i jednom dobavljaču. Primarno poduzeće poslovalo je u gospodarskom području koje je razvrstano u odjeljak 29 NACE-a Rev. 2 (Proizvodnja motornih vozila, prikolica i poluprikolica). Otpuštanja koja je provelo primarno poduzeće odnose se na Arnsberg (DE A5), regiju druge razine NUTS-a
                  5
               .

                        Poduzeća i broj otpuštanja u referentnom razdoblju

                        Adam Opel AG

                        2 826

                        Johnson Controls

                        55

                        Ukupan broj poduzeća: 2

                        Ukupan broj otpuštanja:

                        2 881

                        Ukupan broj samozaposlenih osoba koje su prestale sa svojom djelatnošću:

                        0

                        Ukupan broj prihvatljivih radnika i samozaposlenih osoba:

                        2 881

               Intervencijski kriteriji

               6.Njemačka je podnijela zahtjev na temelju intervencijskog kriterija iz članka 4. stavka 1. točke (a) Uredbe o EGF-u kojom se traži da je posljedica najmanje 500 radnika proglašenih viškom u referentnom razdoblju od četiri mjeseca u poduzeću u državi članici, uključujući radnike proglašene viškom kod dobavljača ili daljnjih proizvođača i/ili samozaposlene osobe koje su prestale sa svojom djelatnošću.

               7.Referentno razdoblje od četiri mjeseca traje od 15. kolovoza 2014. do 15. prosinca 2014.

               8.Tijekom referentnog razdoblja zabilježena su sljedeća otpuštanja:

               –2 826 radnika proglašeno je viškom u poduzeću Adam Opel AG,

               –55 radnika proglašeno je viškom u poduzeću Johnson Controls Objekt Bochum GmbH & Co. KG, dobavljaču poduzeća Adam Opel AG.

               Izračun broja otpuštanja i prestanaka djelatnosti

               9.Broj otpuštanja tijekom referentnog razdoblja izračunan je na sljedeći način:

               –2 881 otpuštanje od datuma na koji je poslodavac obavijestio radnika o otpuštanju ili raskidu ugovora o radu.

               Prihvatljivi korisnici

               10.Ukupni broj prihvatljivih korisnika iznosi 2 881.

               Veza između otpuštanja i svjetske financijske i gospodarske krize obuhvaćena Uredbom (EZ) br. 546/2009

               11.Kako bi utvrdila vezu između otpuštanja i svjetske financijske i gospodarske krize razmatrane Uredbom (EZ) br. 546/2009, Njemačka tvrdi da je zbog recesije prodaja automobila u Europi na najnižoj razini od 1997. godine. U Zapadnoj Europi prodaja automobila znatno se smanjila i dosegla najnižu razinu u posljednjih 20 godina
                  6
               . Zbog financijske i gospodarske krize broj novoregistriranih automobila u državama članicama EU-a i državama EFTA-e smanjio se za 25 % tijekom razdoblja od 2007. do 2013. godine (s više od 16 milijuna novoregistriranih automobila na 12 milijuna, kako navodi Europsko udruženje proizvođača automobila). Krizom su posebno pogođeni proizvođači malih i srednjih vozila u srednjem cjenovnom segmentu, dok kriza nije imala velik utjecaj na prodaju jeftinih i prodaju luksuznih vozila. Njemačko Udruženje automobilske industrije (Verband der Automobilindustrie) od 2007. godine izvješćuje o naglom padu tržišnog udjela svih relevantnih proizvođača, poput Opela, Fiata, PSA, Renaulta (osim Dacie), Forda i Toyote, na europskom tržištu malih i srednjih vozila unutar srednjeg cjenovnog segmenta. Osim općenitog pada prodaje automobila, zamjetan je pomak s vozila srednje cjenovne klase na jeftina vozila. Nagli pad ukupnog broja prodanih automobila može se pripisati gospodarskoj i financijskoj krizi koja je u tijeku. Između 2007. i 2013. godine EUROSTAT je zabilježio znatan porast nezaposlenosti unutar EU-a (sa 7,2 % u 2007. na 10,8 % u 2013.) koji je vjerojatno utjecao na potrošnju građana.

               12.Njemački proizvođač automobila Adam Opel AG, kojega je 1931. kupio General Motors, svoje automobile marki Opel i Vauxhall prvenstveno prodaje na europskom tržištu te ima znatan tržišni udio u srednjem cjenovnom segmentu malih i srednjih vozila. Stoga je Adam Opel AG posebno pogođen krizom. Prethodno opisani događaji doveli su do drastičnog pada prodaje Opelovih/Vauxhallovih automobila u Europi. Između 2007. i 2013 godine prodaja je pala za 39 %.

               13.Zbog naglog pada prodaje automobila Adam Opel AG suočen je s problemom prekapacitiranosti. Fiksni su troškovi održavanja proizvodnih postrojenja ostali na istoj razini, no smanjenje broja proizvedenih vozila uzrokovalo je porast proizvodnog troška po vozilu i time manju maržu. Trenutačno Adam Opel AG posluje u pet proizvodnih postrojenja za Opelove i Vauxhallove automobile u Europi: dva u Njemačkoj (31. prosinca 2014. zatvoreno je treće postrojenje u Bochumu, koje je predmet ovog zahtjeva) te po jedno u Poljskoj, Ujedinjenoj Kraljevini i Španjolskoj.

               14.Do danas je za sektor iz odjeljka 29. NACE-a Rev. 2 (Proizvodnja motornih vozila, prikolica i poluprikolica) podnesen 21 zahtjev za financijski doprinos iz EGF-a, od kojih se 11 temeljilo na učincima globalizacije na trgovinu, a 10 na učincima svjetske financijske i gospodarske krize. U mnogim od tih slučajeva oba su kriterija (globalizacija i kriza) u različitoj mjeri utjecala na odluke o otpuštanjima radnika. Tada je na državi članici da u pojedinačnom zahtjevu odredi temeljni uzrok i dostavi obrazloženu analizu povezanosti između otpuštanja i tog kriterija kojom će pokazati jasnu uzročno-posljedičnu vezu.

               Događaji koji su uzrok otpuštanja i prestanka aktivnosti

               15.Događaj koji je uzrok tih otpuštanja odluka je poduzeća Adam Opel AG o potpunom zatvaranju proizvodnog postrojenja u Bochumu. Između 2007. i 2013. godine Opel je smanjio razinu proizvodnje u postrojenju u Bochumu za 55 %. Prekomjerna proizvodnja uzrokovana naglim padom prodaje automobila zbog financijske i gospodarske krize prisilila je ADAM Opel AG na prilagodbu proizvodnih kapaciteta u Europi zbog usklađivanja s potražnjom. Uslijedio je postupak restrukturiranja čiji je ishod bilo zatvaranje Opelova proizvodnog postrojenja u Antwerpu u Belgiji. Zatvaranje postrojenja u Antwerpu predmet je zahtjeva EGF/2010/031 BE/Generals Motors Belgium, koji je Belgija temeljila na kriteriju krize. Nastavak svjetske financijske i gospodarske krize prisilio je Adam Opel AG na ponovno smanjenje proizvodnih kapaciteta i zatvaranje jednog od preostalih proizvodnih postrojenja. Kako se približavao kraj proizvodnih ciklusa modela automobila koji su se proizvodili u postrojenju u Bochumu, Adam Opel AG odlučio je zatvoriti to postrojenje.

               16.U veljači 2013. Adam Opel AG pokušao je postići kolektivni sporazum sa zaposlenicima proizvodnih postrojenja u Njemačkoj ponudivši nastavak proizvodnje u svim postrojenjima u Njemačkoj i zajamčeno radno mjesto svim svojim zaposlenicima u Njemačkoj do kraja 2016. godine. Nakon isteka tog razdoblja zatvorilo bi se proizvodno postrojenje u Bochumu. Socijalni partneri iz svih predmetnih proizvodnih postrojenja složili su se s prijedlogom, osim predstavnika postrojenja u Bochumu. Adam Opel AG nastavio je pregovore s predstavnicima sindikata metalskih radnika Gewerkschaft IG Metall o proizvodnom postrojenju u Bochumu koje je u 2013. i dalje zapošljavalo 3 280 radnika. Dodatni pad prodaje automobila prisilio je Adam Opel AG na zatvaranje proizvodnog postrojenja u Bochumu prije prvobitno planiranog roka. U lipnju 2014. socijalni partneri pristali su na zatvaranje proizvodnog postrojenja krajem prosinca 2014. i na osnivanje prijelaznog poduzeća. U kolovozu 2014. svim radnicima ponuđeni su sporazumi kako bi mogli primiti pogodnosti usluga prijelaznih poduzeća. Ukupno 2 637 radnika potpisalo je trostrani sporazum o zapošljavanju u prijelaznom poduzeću nakon završetka radnog odnosa u poduzeću Adam Opel AG.

               17.Njemačkim zakonodavstvom nije propisana obveza osnivanja prijelaznog poduzeća te stoga poduzeće koje otpušta radnike nema obvezu doprinijeti osnivanju prijelaznog poduzeća. Da nema sudjelovanja poduzeća koje otpušta radnike, prijelazno poduzeće ne bi bilo osnovano i otpušteni radnici bili bi nezaposleni. Ako poduzeće koja otpušta radnike ponudi sudjelovanje u osnivanju prijelaznog poduzeća i ako socijalni partneri pristanu na to osnivanje , uspostavlja se pravni okvir u skladu s njemačkim socijalnim pravom (§§ 110 i 111, SGB III).

               18.Zbog zatvaranja proizvodnog postrojenja poduzeća Adam Opel AG, njegov dobavljač Johnson Controls Objekt Bochum GmbH&Co. KG također je morao prilagoditi proizvodne kapacitete pa je odlučio zatvoriti proizvodna postrojenja za Opelove komponente. Socijalni partneri su 23. rujna 2014. postigli dogovor o socijalnom planu. Zbog toga je otpušteno 55 radnika. Socijalni plan ne sadrži odredbu o osnivanju prijelaznog poduzeća i otpušteni su radnici nezaposleni.

               Predviđene posljedice otpuštanja na lokalno, regionalno ili nacionalno gospodarstvo i zapošljavanje

               19.Otpuštanja znatno štete regionalnom gospodarstvu u Bochumu. Bochum je grad u Ruhrskoj oblasti, visokourbaniziranom industrijskom području njemačke savezne države Sjeverne Rajne-Vestfalije. Ruhrska oblast, tradicionalno područje proizvodnje ugljena i čelika, suočava se od 1960-ih s ogromnim strukturnim izazovima. Iako je 1980-ih više od 100 000 radnika bilo zaposleno u sektoru rudarenja ugljena, taj se broj danas smanjio za oko 90 %. Rudarenje ugljena u Ruhrskoj oblasti prestat će do 2018. godine kad se konačno ukinu državne subvencije. Stopa nezaposlenosti u Ruhrskoj oblasti već sada je znatno veća od nacionalnog prosjeka. Stopa nezaposlenosti u gradu Bochumu trenutačno iznosi 11 % (28 809 nezaposlenih građana prijavljeno je na lokalnom zavodu za zapošljavanje). Da nije bilo prijelaznog poduzeća u slučaju Opela, broj nezaposlenih bi se povećao za više od 5 %. Više od 25 % otpuštenih radnika starije je od 55 godina pa bi stoga takav razvoj događaja imao znatniji utjecaj na broj nezaposlenih u toj starosnoj skupini (u Bochumu je trenutačno prijavljeno 4 490 nezaposlenih starijih od 55 godina).

               Ciljani korisnici i predložene mjere

               Ciljani korisnici

               20.Predviđa se da će u mjerama sudjelovati 2 692 otpuštena radnika. Podjela ciljanih radnika po spolu, državljanstvu i dobnoj skupini:

                        Kategorija

                        Broj
                           ciljanih korisnika

                        Spol:

                        muškarci:

                        2 583

                        (95,95 %)

                        žene:

                        109

                        (4,05 %)

                        Državljanstvo:

                        građani EU-a:

                        2 552

                        (94,80 %)

                        građani ostalih zemalja:

                        140

                        (5,20 %)

                        Dobna skupina:

                        15 – 24 godine:

                        60

                        (2,23 %)

                        25 – 29 godina

                        48

                        (1,78 %)

                        30 – 54 godine

                        1 878

                        (69,76 %)

                        55 – 64 godine:

                        706

                        (26,23 %)

                        stariji od 64 godine:

                        0

                        (0 %)

               Prihvatljivost predloženih mjera

               21.Kako je prethodno navedeno, socijalni partneri sporazumjeli su se oko osnivanja prijelaznih poduzeća te poduzeću TÜV Nord Transfer GmbH povjerili osnivanje triju prijelaznih poduzeća u kojima će se zbrinuti tri skupine otpuštenih radnika poduzeća Adam Opel AG iz postrojenja u Bochumu. To je nužno jer je ukupno 188 radnika dio tima za zatvaranje čiji je zadatak obustaviti rad postrojenja. Većina otpuštenih radnika zaposlila su se u prvom prijelaznom poduzeću 1. siječnja 2015., a članovi tima za zatvaranje zaposlili su se u drugom i trećem prijelaznom poduzeću 1. travnja odnosno 1. srpnja 2015. U skladu sa socijalnim planom, Adam Opel AG pristao je ponuditi dodatne mjere svojim bivšim zaposlenicima i te se ponuđene dodatne mjere provode u prijelaznom poduzeću, ali one nisu dio zahtjeva za doprinos iz EGF-a. Kad njemačka tijela procijene da će sredstva iz EGF-a vrlo vjerojatno biti odobrena, 55 otpuštenih radnika iz poduzeća Johnson Controls Objekt Bochum GmbH & Co. KG dobit će ponudu za sudjelovanje u mjerama koje provode prijelazna poduzeća. Oni neće potpisati novi ugovor o radu s prijelaznim poduzećem, no moći će sudjelovati u mjerama financiranim iz EGF-a koje provodi prijelazno poduzeće. Kombinacijom svih sljedećih mjera nastaje usklađen paket usluga prilagođenih potrebama u cilju ponovnog uključivanja otpuštenih radnika na tržište rada:

               –mjere strukovnog osposobljavanja (Qualifizierungen): ove mjere nudit će se radnicima koji ispunjavaju uvjete nakon provedenih razgovora na temelju kojih će se izraditi profili i odrediti mogućnosti profesionalnog usmjeravanja te na taj način nastojati pomoći radnicima da iskoriste prilike na tržištu rada. Ponuđeni tečajevi za oposobljavanje usredotočit će se na sektore s velikim potencijalom za razvoj u budućnosti, poput sektora informatičkih tehnologija, transporta, logistike ili elektronike. Tečajevi za oposobljavanje mogu se organizirati pojedinačno ili grupno, a mogu varirati od stvaranja osnovnih kompetencija do tečajeva usavršavanja i tečajeva na kojima se radnike priprema za nove sektore, uključujući pokretanje posla,

               –profesionalno usmjeravanje (Berufsorientierung): obuhvaća paket različitih instrumenata poput analiza tržišta rada, traženja posla, upoznavanja sa znanjima o strategijama za vlastitu promociju, prijavljivanja na natječaje za radna mjesta i treninga za razgovore za posao,

               –skupine osoba u sličnom položaju / radionice: organizirat će se kao forumi s posrednikom u kojima će sudionici moći razmjenjivati ideje i mišljenja. Skupine osoba u sličnom položaju mogu se usredotočiti na različite teme, kao što su upravljanje vremenom, upravljanje samim sobom, radno zakonodavstvo, promicanje mjera zaštite zdravlja i tehnika učenja,

               –savjetovanje za pokretanje poduzeća (Existenzgründerberatung): obuhvaća paket savjetodavnih usluga za osobe zainteresirane za pokretanje vlastitog poduzeća. Te će usluge uključivati individualizirane mjere treninga prilagođenog potrebama,

               –traženje posla (Stellenakquise) / sajmovi zapošljavanja (Jobmessen): profesionalni agenti za zapošljavanje pomagat će u pronalaženju još neobjavljenih potencijalnih slobodnih radnih mjesta koja bi mogla odgovarati radnicima koji ispunjavaju uvjete. Organizirat će se događanja poput sajmova zapošljavanja kojima će se olakšati kontakt poslodavaca i kandidata,

               –mentorstvo i savjetovanje nakon pronalaska novog posla (Nachbetreuung und – beratung): radnici se mogu koristiti dodatnim uslugama savjetovanja nakon početka rada na novom radnom mjestu kako bi im se olakšao prelazak na novo radno mjesto i smanjio rizik gubitka posla,

               –naknada za osposobljavanje (Transferkurzarbeitergeld): ova naknada iznosi 60 % prijašnjeg neto prihoda radnika, odnosno 67 % ako u kućanstvu primatelja naknade živi najmanje jedno dijete. Može se isplaćivati za razdoblje do dvanaest mjeseci od dana na koji se radnik pridruži prijelaznom poduzeću.

               22.Predložene opisane mjere predstavljaju aktivne mjere tržišta rada u okviru prihvatljivih mjera utvrđenih člankom 7. Uredbe o EGF-u. Te mjere nisu zamjena za pasivne mjere socijalne zaštite.

               23.Njemačka je dostavila tražene podatke o aktivnostima koje su obveza predmetnog poduzeća na temelju nacionalnog zakonodavstva ili kolektivnih ugovora. Potvrdila je da financijski doprinos iz EGF-a neće biti zamjena za te mjere.

               Predviđeni proračun

               24.Predviđeni ukupni troškovi iznose 11 597 706 EUR, u što su uključeni rashodi za usluge prilagođene potrebama u iznosu od 11 151 640 EUR i rashodi za aktivnosti pripreme, upravljanja, informiranja i promidžbe te kontrole i izvješćivanja u iznosu od 446 066 EUR.

               25.Ukupan financijski doprinos zatražen iz EGF-a iznosi 6 958 623 EUR (60 % ukupnih troškova).

                        Mjere

                        Predviđeni broj sudionika

                        Predviđeni trošak po sudioniku (zaokruženi iznosi)
                        (u EUR)

                        Predviđeni ukupni troškovi

                        (u EUR)

                        Usluge prilagođene potrebama (mjere na temelju članka 7. stavka 1. točaka (a) i (c) Uredbe o EGF-u)

                        Mjere strukovnog osposobljavanja (Qualifizierungsmassnahmen)

                        1 559

                        3 445

                        5 370 244

                        Profesionalno usmjeravanje (Berufsorientierung):

                        750

                        931

                        697 917

                        Skupine osoba u sličnom položaju / radionice:

                        600

                        388

                        232 939

                        Savjetovanje za pokretanje poduzeća (Existenzgründerberatung)

                        25

                        3 138

                        78 456

                        Traženje posla (Stellenakquise)

                        500

                        657

                        328 299

                        Mentorstvo i savjetovanje nakon pronalaska novog posla (Nachbetreuung / Beratung)

                        1 050

                        515

                        540 711

                        Podzbroj (a):

                        Postotak paketa usluga prilagođenih potrebama

                        –

                        7 248 566

                        (65,00 %)

                        Naknade i poticaji (mjere na temelju članka 7. stavka 1. točke (b) Uredbe o EGF-u)

                        Naknada za osposobljavanje (Transferkurzarbeitergeld)

                        2 637

                        1 480

                        3 903 074

                        Podzbroj (b):

                        Postotak paketa usluga prilagođenih potrebama

                        –

                        3 903 074

                        (35,00 %)

                         Mjere na temelju članka 7. stavka 4. Uredbe o EGF-u

                        1. Pripremne aktivnosti

                        –

                        66 910

                        2. Upravljanje

                        –

                        245 336

                        3. Informiranje i promidžba

                        –

                        22 303

                        4. Nadzor i izvješćivanje

                        –

                        111 517

                        Podzbroj (c):

                        Postotak ukupnih troškova:

                        –

                        446 066

                        (3,85 %)

                        Ukupni troškovi (a + b + c):

                        –

                        11 597 706

                        Doprinos iz EGF-a (60 % ukupnih troškova)

                        –

                        6 958 623

               26.Troškovi mjera utvrđenih u gornjoj tablici kao mjerâ na temelju članka 7. stavka 1. točke (b) Uredbe o EGF-u ne prelaze 35 % ukupnih troškova za usklađeni paket usluga prilagođenih potrebama. Njemačka je potvrdila da te mjere ovise o aktivnom sudjelovanju ciljanih korisnika u traženju posla ili aktivnostima osposobljavanja. Samo se dokumentirane aktivnosti mogu uzeti u obzir te će Njemačka osigurati revizorski trag.

               Razdoblje u kojem izdaci zadovoljavaju uvjete za doprinos iz EGF-a

               27.Njemačka je započela s pružanjem usluga prilagođenih potrebama ciljanim korisnicima 1. siječnja 2015. Izdaci za prethodno navedene mjere stoga zadovoljavaju uvjete za financijski doprinos iz EGF-a od 1. siječnja 2015. do 26. veljače 2017.

               28.Njemačka je počela stvarati administrativne izdatke za provedbu EGF-a 1. siječnja 2015. Izdaci za aktivnosti pripreme, upravljanja, informiranja i promidžbe te nadzora i izvješćivanja stoga zadovoljavaju uvjete za financijski doprinos iz EGF-a od 1. siječnja 2015. do 26. kolovoza 2017.

               Komplementarnost s mjerama koje se financiraju iz nacionalnih fondova ili fondova Unije

               29.Izvori nacionalnog pretfinanciranja ili sufinanciranja su savezni proračun i Savezna agencija za zapošljavanje (Bundesagentur für Arbeit). Ti izvori predstavljaju nacionalni doprinos od 40 % u ukupnim troškovima mjera financiranih iz EGF-a koje provodi prijelazno poduzeće. Usluge prilagođene potrebama dostupne su od trenutka prelaska radnika u prijelazno poduzeće, koje na početku rada financiraju njemačka vlada i poduzeće koje je provelo otpuštanja. Radnicima se isplaćuju naknade za sudjelovanje u programima osposobljavanja (Transferkurzarbeitergeld), koje zadovoljavaju uvjete za doprinos iz EGF-a sve dok otpušteni radnici sudjeluju u aktivnim mjerama politike tržišta rada (koje se ne moraju financirati iz EGF-a i koje se tijekom početnog razdoblja financiraju iz prethodno navedenih mehanizama prijelaznog poduzeća). Nakon što se njemačka tijela za upravljanje EGF-om uvjere da će njihov zahtjev za doprinos iz EGF-a biti odobren, aktivirat će se dodatne aktivne mjere politike tržišta rada financirane iz EGF-a.

               30.Njemačka je potvrdila da se za prethodno navedene mjere za koje se dodjeljuje financijski doprinos iz EGF-a neće dodijeliti i financijski doprinos iz drugih financijskih instrumenata Unije.

               Postupci za savjetovanje s ciljanim korisnicima, njihovim predstavnicima ili socijalnim partnerima te s lokalnim i regionalnim tijelima

               31.Njemačka je navela da je u dogovoru s predstavnicima socijalnih partnera pripremljen usklađeni paket usluga prilagođenih potrebama, kako je prethodno navedeno.

               Sustavi za upravljanje i nadzor

               32.U zahtjevu za doprinos iz EGF-a nalazi se opis sustava za upravljanje i nadzor kojim se utvrđuju nadležnosti uključenih tijela. Njemačka je obavijestila Komisiju da će financijskim doprinosom upravljati ona tijela unutar Saveznog ministarstva za zapošljavanje i socijalna pitanja (Bundesministerium für Arbeit und Soziales) koja upravljaju i sredstvima iz ESF-a. Međutim, unutar „Gruppe Europäische Fonds für Beschäftigung”, upravljačko tijelo za EGF je „Referat EF 4”, a upravljačko tijelo za ESF obavlja „Referat EF 1”. Nadzorno tijelo za EGF i ESF je „Organisationseinheit Prüfbehörde”. Ta su tijela upravljala i prošlim doprinosima koji su iz EGF-a odobreni Njemačkoj.

               Obveze predmetne države članice

               33.Njemačka je dostavila sva potrebna jamstva:

               –da se načelo jednakog postupanja i nediskriminacije poštuje u vezi s pristupom predloženim mjerama i njihovom provedbom,

               –da su ispunjeni zahtjevi utvrđeni nacionalnim zakonodavstvom i zakonodavstvom EU-a o kolektivnom otpuštanju,

               –da su poduzeća, koja su nastavila s radom nakon što su provela otpuštanja, ispoštovala pravne obveze kojima se uređuju otpuštanja te da su se u skladu s tim obvezama pobrinula za svoje radnike,

               –da se za predložene mjere neće primati financijska potpora iz drugih fondova ili financijskih instrumenata Unije i da će se spriječiti dvostruko financiranje,

               –da će predložene mjere biti komplementarne s mjerama koje se financiraju iz strukturnih fondova,

               –da će financijski doprinos iz EGF-a biti u skladu s proceduralnim i materijalnim pravilima Unije o državnim potporama.

               UTJECAJ NA PRORAČUN

               Proračunski prijedlog

               34.EGF ne smije premašiti najviši godišnji iznos od 150 milijuna EUR (cijene iz 2011.), kako je utvrđeno člankom 12. Uredbe Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020
                  7
               .

               35.Nakon što je proučila zahtjev u odnosu na uvjete utvrđene člankom 13. stavkom 1. Uredbe o EGF-u te uzela u obzir broj ciljanih korisnika, predložene mjere i predviđene troškove, Komisija predlaže da se na temelju zahtjeva mobilizira EGF kako bi se osigurao financijski doprinos od 6 958 623 EUR, što predstavlja 60 % ukupnih troškova predloženih mjera.

               36.Predloženu odluku o mobilizaciji EGF-a zajednički će donijeti Europski parlament i Vijeće, kako je utvrđeno točkom 13. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini, suradnji u proračunskim pitanjima i dobrom financijskom upravljanju.
                  8
               .

               Povezani akti

               37.Istodobno s podnošenjem ovog prijedloga odluke o mobilizaciji EGF-a Komisija će Europskom parlamentu i Vijeću podnijeti prijedlog za prijenos iznosa od 6 958 623 EUR u odgovarajuću proračunsku liniju.

               38.Istodobno s donošenjem ovog prijedloga odluke o mobilizaciji EGF-a Komisija će provedbenim aktom donijeti odluku o financijskom doprinosu koja će stupiti na snagu na dan kad Europski parlament i Vijeće donesu predloženu odluku o upotrebi EGF-a.

               Prijedlog

               ODLUKE EUROPSKOG PARLAMENTA I VIJEĆA

               o mobilizaciji Europskog fonda za prilagodbu globalizaciji
                  (zahtjev iz Njemačke – EGF/2015/002 DE/Adam Opel)

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014. – 2020.) i stavljanju izvan snage Uredbe (EZ) br. 1927/2006
                  9
               , a posebno njezin članak 15. stavak 4.,

               uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju
                  10
               , a posebno njegovu točku 13.,

               uzimajući u obzir prijedlog Europske komisije,

               budući da:

               (1)Europski fond za prilagodbu globalizaciji (EGF) osnovan je kako bi se pružila potpora radnicima koji su proglašeni viškom i samozaposlenim osobama koje su prestale sa svojim djelatnostima zbog velikih strukturnih promjena u tokovima svjetske trgovine uzrokovanih globalizacijom, zbog nastavka svjetske financijske i gospodarske krize ili zbog nove svjetske financijske i gospodarske krize te kako bi im se pomoglo da se ponovno uključe na tržište rada.

               (2)EGF ne smije premašiti najviši godišnji iznos od 150 milijuna EUR (cijene iz 2011.), kako je utvrđeno člankom 12. Uredbe Vijeća (EU, Euratom) br. 1311/2013
                  11
               .

               (3)Njemačka tijela podnijela su 26. veljače 2015. zahtjev EGF/2015/002 DE/Adam Opel za financijski doprinos iz EGF-a nakon otpuštanja u poduzeću Adam Opel AG i jednom dobavljaču u Njemačkoj. Zahtjev je dopunjen dodatnim informacijama u skladu s člankom 8. stavkom 3. Uredbe (EU) br. 1309/2013. Taj je zahtjev u skladu sa zahtjevima za određivanje financijskog doprinosa iz EGF-a u skladu s člankom 13. te Uredbe.

               (4)Stoga bi trebalo mobilizirati EGF kako bi se osigurao financijski doprinos u iznosu od 6 958 623 EUR za zahtjev koji je podnijela Njemačka.

               (5)Kako bi se što više skratilo vrijeme za mobilizaciju EGF-a, ova bi se odluka trebala primjenjivati od dana njezina donošenja,

               DONIJELI SU OVU ODLUKU:

               Članak 1.

               U okviru općeg proračuna Europske unije za financijsku godinu 2015. mobilizira se Europski fond za prilagodbu globalizaciji (EGF) kako bi se osigurao iznos od 6 958 623 EUR u obliku odobrenih sredstava za preuzete obveze i plaćanja.

               Članak 2.

               Ova Odluka stupa na snagu na dan objave u Službenom listu Europske unije. Primjenjuje se od [datuma njezina donošenja]*.

               Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)
                  SL L 347, 20.12.2013., str. 855.

                     (2)
                  U smislu članka 3. Uredbe o EGF-u.

                     (3)
                  SL L 393, 30.12.2006., str. 1.

                     (4)
                  U skladu s člankom 7. stavkom 4. Uredbe (EU) br. 1309/2013.

                     (5)
                  Uredba Komisije (EU) br. 1046/2012 od 8. studenoga 2012. o provedbi Uredbe (EZ) br. 1059/2003 Europskog parlamenta i Vijeća o uspostavi zajedničkog razvrstavanja prostornih jedinica za statistiku (NUTS), u pogledu prosljeđivanja vremenskih okvira za novu regionalnu raspodjelu (SL L 310, 9.11.2012., str. 34.)

                     (6)
                  The Automobile Industry Pocket Guide (Vodič automobilske industrije), Europsko udruženje proizvođača automobila (ACEA), 2014. – 2015, str. 57f .

                     (7)
                  SL L 347, 20.12.2013., str. 884.

                     (8)
                  SL C 373, 20.12.2013., str. 1.

                     (9)
                  SL L 347, 20.12.2013., str. 855.

                     (10)
                  SL C 373, 20.12.2013., str. 1.

                     (11)
                  Uredba Vijeća (EU, Euratom) br. 1311/2013 o utvrđivanju višegodišnjeg financijskog okvira za razdoblje 2014. ‒ 2020. (SL L 347, 20.12.2013., str. 884.).


               EUROPSKA KOMISIJA
            Bruxelles, 29.7.2016.
            COM(2016) 490 final
            Prijedlog
            ODLUKE EUROPSKOG PARLAMENTA I VIJEĆA
            o mobilizaciji Europskog fonda za prilagodbu globalizaciji na temelju zahtjeva iz Finske – EGF/2016/001 FI/Microsoft

               OBRAZLOŽENJE

               KONTEKST PRIJEDLOGA

               1.Pravila koja se primjenjuju na financijske doprinose iz Europskog fonda za prilagodbu globalizaciji (EGF) utvrđena su Uredbom (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014. – 2020.) i stavljanju izvan snage Uredbe (EZ) br. 1927/2006
                  1
                (dalje u tekstu: „Uredba o EGF-u”).

               2.Finska je 11. ožujka 2016. podnijela zahtjev EGF/2016/001 FI/Microsoft za financijski doprinos iz EGF-a nakon otpuštanja
                  2
                u poduzeću Microsoft (Microsoft Mobile Oy) i njegovih osam dobavljača i daljnjih proizvođača u Finskoj.

               3.Nakon ocjenjivanja tog zahtjeva Komisija je u skladu sa svim primjenjivim odredbama Uredbe o EGF-u donijela zaključak da su ispunjeni uvjeti za dodjelu financijskog doprinosa iz EGF-a.

               SAŽETAK ZAHTJEVA

                        Zahtjev za dodjelu sredstava iz EGF-a

                        EGF/2016/001 FI/Microsoft

                        Država članica

                        Finska

                        Predmetne regije (druga razina NUTS-a
                           3
                        )

                        Helsinki-Uusimaa FI1B1

                        Etelä-Suomi FI1C

                        Länsi-Suomi FI197

                        Datum podnošenja zahtjeva

                        11. ožujka 2016.

                        Datum potvrde primitka zahtjeva

                        11. ožujka 2016.

                        Rok za podnošenje zahtjeva za dodatne informacije

                        25. ožujka 2016.

                        Rok za dostavu dodatnih informacija

                        6. svibnja 2016.

                        Rok za dovršetak ocjenjivanja

                        29. srpnja 2016.

                        Intervencijski kriterij

                        Članak 4. stavak 1. točka (a) Uredbe o EGF-u

                        Primarno poduzeće

                        Microsoft Mobile Oy

                        Broj obuhvaćenih poduzeća

                        9

                        Sektor ekonomske djelatnosti

                        (odjeljak NACE-a Rev. 2)
                           4

                        odjeljak 62 NACE-a Rev. 2 (Računalno programiranje, savjetovanje i djelatnosti povezane s njima)

                        Broj podružnica, dobavljača i daljnjih proizvođača

                        8

                        Referentno razdoblje (četiri mjeseca):

                        11. rujna 2015. – 11. siječnja 2016.

                        Broj otpuštanja tijekom referentnog razdoblja (a)

                        2 035

                        Broj otpuštanja prije ili nakon referentnog razdoblja (b)

                        126

                        Ukupan broj otpuštanja (a + b)

                        2 161

                        Ukupan broj prihvatljivih korisnika

                        2 161

                        Ukupan broj ciljanih korisnika

                        1 441

                        Broj ciljanih mladih ljudi koji nisu zaposleni, ne školuju se i ne osposobljavaju (NEET-ovi)

                        0

                        Proračun za usluge prilagođene potrebama (EUR)

                        8 480 000

                        Proračun za provedbu EGF-a
                           5
                         (EUR)

                            460 000

                        Ukupan proračun (EUR)

                        8 940 000

                        Doprinos iz EGF-a (60 %) (EUR)

                        5 364 000

               OCJENA ZAHTJEVA

               Postupak

               4.Finska je podnijela zahtjev EGF/2016/001 FI/Microsoft 11. ožujka 2016. odnosno u roku od 12 tjedana od datuma kad su ispunjeni intervencijski kriteriji utvrđeni člankom 4. Uredbe o EGF-u. Komisija je potvrdila primitak zahtjeva 11. ožujka 2016. što je u roku od dva tjedna od dana njegova podnošenja te je 25. ožujka 2016. od Finske zatražila dodatne informacije. Te su dodatne informacije dostavljene u roku od šest tjedana. Rok od 12 tjedana od dana primitka potpunog zahtjeva unutar kojeg bi Komisija trebala dovršiti ocjenu usklađenosti zahtjeva s uvjetima za dodjelu financijskog doprinosa istječe 29. srpnja 2016.

               Prihvatljivost zahtjeva

               Predmetna poduzeća i korisnici

               5.Zahtjev se odnosi na 2 035 radnika koji su proglašeni viškom u poduzeću Microsoft (Microsoft Mobile Oy) i osam njegovih dobavljača i daljnjih proizvođača. Primarno je poduzeće poslovalo u gospodarskom sektoru razvrstanom u odjeljak 62 NACE-a Rev. 2, Računalno programiranje, savjetovanje i djelatnosti povezane s njima. Do otpuštanja u Microsoftu došlo je većinom u regijama druge razine NUTS-a Helsinki-Uusimaa, Etelä-Suomi i Länsi-Suomi.

                        Poduzeća i broj otpuštanja u referentnom razdoblju

                        Microsoft

                        1 889

                        ISS Palvelut

                        36

                        Accenture

                        27

                        ManpowerGroup

                        15

                        EKS Group

                        4

                        Suomen Terveystalo

                        1

                        Eilakaisla

                        1

                        Symbio Finland

                        16

                        HCL Technologies Ltd

                        46

                        Ukupan broj poduzeća: 9

                        Ukupan broj otpuštanja:

                        2 035

                        Ukupan broj samozaposlenih osoba koje su prestale obavljati svoju djelatnost:

                        0

                        Ukupan broj prihvatljivih radnika i samozaposlenih osoba:

                        2 035

               Intervencijski kriteriji

               6.Finska je podnijela zahtjev na temelju intervencijskih kriterija iz članka 4. stavka 1. točke (a) Uredbe o EGF-u kojim se zahtijeva da najmanje 500 radnika u poduzeću u državi članici bude proglašeno viškom u referentnom razdoblju od četiri mjeseca, uključujući radnike proglašene viškom kod dobavljača.

               7.Za ovaj je zahtjev referentno razdoblje od četiri mjeseca trajalo od 11. rujna 2015. do 11. siječnja 2016. Unutar tog referentnog razdoblja bilo je 2 035 otpuštanja.

               8.Otpuštanja tijekom referentnog razdoblja su sljedeća:

               –poduzeće Microsoft proglasilo je viškom 1 889 radnika,

               –osam je dobavljača i daljnjih proizvođača proglasilo viškom 146 radnika.

               Izračun broja otpuštanja i prestanaka djelatnosti

               9.Broj otpuštanja tijekom referentnog razdoblja izračunan je na sljedeći način:

               –62 otpuštanja od datuma na koji je poslodavac, u skladu s člankom 3. stavkom 1. Direktive Vijeća 98/59/EZ
                  6
               , u pisanom obliku obavijestio nadležno javno tijelo o planiranom kolektivnom otpuštanju. Finska je potvrdila da je tih 62 otpuštanja uistinu provedeno prije nego što je Komisija dovršila svoje ocjenjivanje,

               –1 931 otpuštanje od datuma na koji je poslodavac obavijestio radnika o otpuštanju ili raskidu ugovora o radu,

               –42 otpuštanja od datuma stvarnog raskida ugovora o radu ili njegova isteka.

               Prihvatljivi korisnici

               10.Osim već spomenutih 2 035 radnika, prihvatljivi su korisnici i 126 radnika koji su otpušteni prije ili poslije referentnog razdoblja od četiri mjeseca. Svi su ti radnici proglašeni viškom nakon opće objave o planiranim otpuštanjima od 8. srpnja 2015. Moguće je uspostaviti jasnu uzročno-posljedičnu vezu s događajem koji je izazvao otpuštanja tijekom referentnog razdoblja.

               11.Ukupan je broj prihvatljivih korisnika stoga 2 161.

               Veza između otpuštanja i velikih strukturnih promjena u tokovima svjetske trgovine nastalih zbog globalizacije

               12.Kako bi se utvrdila veza između otpuštanja i velikih strukturnih promjena u tokovima svjetske trgovine nastalih zbog globalizacije, Finska tvrdi da se u posljednjih nekoliko godina sve manje osoba zapošljava u sektoru IKT-a u EU-u, dok je u drugim gospodarstvima situacija obrnuta. Time je osobito pogođena Finska, u kojoj sektor IKT-a ima ključnu ulogu u gospodarstvu. Softverska industrija izrazito je međunarodnog karaktera te se tržišno natjecanje odvija na globalnoj razini. Svi se sudionici na tržištu mogu natjecati za iste klijente, a lokacija i kulturna pozadina osoblja ograničenog su značaja.

               13.Broj zaposlenih u tehnološkim poduzećima u Finskoj u 2014. godini smanjio se za 2 %, tj. za više od 5 000 zaposlenika. U toj je industriji u Finskoj 2014. bilo zaposleno 285 000 ljudi, dok ih je 2008. bilo 326 000
                  7
               . U tom se razdoblju udio Kine i Sjedinjenih Država u osoblju sektora IKT-a u skupini razvijenih zemalja povećao, dok se udio Europe smanjio
                  8
               .

               14.Tržišta mobilnih telefona razvijala su se zbog stalnog natjecanja različitih operativnih sustava. U prvom je desetljeću 21. stoljeća Nokia dominirala tržištima. U međuvremenu je operativni sustav Android brzo zauzeo snažan položaj na tržištu, a Microsoft nije uspio ostvariti znatan tržišni udio. To je dovelo do porasta uvoza u Uniju.

               15.Stoga je glavni razlog za smanjenja radne snage u Microsoftu smanjivanje tržišnog udjela njegovih telefona (Lumia) s Microsoftovim operativnim sustavom Windows. Operativni sustavi Android i iOS, koji su osmišljeni u SAD-u i koje koriste razni proizvođači iz Azije, dominiraju tržištem posljednjih godina. Tržišni je udio telefona s operativnim sustavom Windows bio manji od 4 % svake godine od 2012. do 2015. Važno je napomenuti da je 2009. Microsoftov telefonski operativni sustav Windows i dalje imao tržišni udio veći od 50 % tržišnog udjela.
                  9

               16.Ovaj je zahtjev nastavak niza prethodnih zahtjeva iz Finske, a svi su ti zahtjevi povezani s opadanjem Nokije u zemlji podrijetla. To je započelo 2007. s predmetom Perlos (EGF/2007/003 FI/Perlos) te uključuje dva predmeta finske Nokije (EGF/2012/006 FI/Nokia Salo i EGF/2013/001 FI/Nokia) te predmete Broadcom (EGF/2015/001 FI/Broadcom) i računalno programiranje (EGF/2015/005 FI/Računalno programiranje). Nokia je prvo preselila proizvodne linije na Daleki Istok, zatim zatvorila specijaliziranija područja proizvodnje zadržavajući istraživanje, razvoj i programiranje te potom Microsoftu prodala poslovne aktivnosti u području mobilnih telefona, a sada se čak i to zatvara. U bliskoj se budućnosti može predvidjeti podnošenje daljnja dva zahtjeva povezana s radnicima proglašenima viškom u sektoru IKT-a u Finskoj.

               17.Do sada je odjeljak 62 NACE-a bio predmet dvaju prethodnih zahtjeva za dodjelu sredstava iz EGF-a i oba su se temeljila na utjecajima globalizacije na trgovinu (EGF/2013/001 FI/Nokia i EGF/2015/005 FI/Računalno programiranje).

               Događaji koji uzrokuju otpuštanja i prestanak aktivnosti

               18.Događaji koji su uzrokovali ta otpuštanja su sljedeći: u rujnu 2013. Microsoft je kupio Nokijine uređaje i usluge. Nakon toga je, u travnju 2014., osnovan je Microsoft Mobile. Približno 25 000 zaposlenika Nokije prešlo je u Microsoft, uključujući 4 700 ljudi koji rade u Finskoj.

               Microsoft je 2014. najavio svoje planove smanjenja ukupne radne snage za najviše 18 000 radnih mjesta sljedeće godine. U Finskoj se nalazilo 1 100 tih radnih mjesta. Istodobno, Microsoft je odlučio zatvoriti lokaciju Oulu te koncentrirati aktivnosti istraživanja i razvoja proizvoda u Salou, Tempereu i Espoou.

               Microsoft je u srpnju 2015. najavio svoje planove za restrukturiranje telefonskog odjela poduzeća u cilju boljeg usmjeravanja i usklađivanja resursa. Očekivao se gubitak od najviše 2 300 radnih mjesta u Finskoj. Obustavljeno je poslovanje u Salou, a aktivnosti premještene u Microsoftove objekte u Tampereu i Espoou.

               Većina otpuštanja iz trenutačnog zahtjeva odnosi se na bivše Nokijine zaposlenike koji su 2013. prešli u Microsoft. Glavnina tih otpuštanja odnosi se na programere.

               Predviđene posljedice otpuštanja na lokalno, regionalno ili nacionalno gospodarstvo i zapošljavanje

               19.Regije druge razine NUTS-a koje su zahvaćene otpuštanjima su Helsinki-Uusimaa (FI1B), Etelä-Suomi (FI1C) i Länsi-Suomi, (FI197). Od otpuštenih radnika 88 % ih je između 30 i 54 godine starosti. Posebno su problematični izgledi za zapošljavanje starijih radnika.

               20.Otpušteni bi radnici mogli igrati važnu ulogu u revitalizaciji industrije ako se u dovoljnoj mjeri podupre njihovo daljnje obrazovanje i osposobljavanje, poduzetnički planovi te izgledi za zapošljavanje.

               Helsinki-Uusimaa

               21.Microsoft je drugo po veličini poduzeće u sektoru IKT-a u Espoou, drugom po veličini gradu u Finskoj. Taj je sektor važan poslodavac u Espoou. Približno 29 400 radnika (35 % radne snage iz privatnog sektora) bilo je zaposleno u sektoru 2013.
                  10
                Ukupno je u Espoou 2014. osnovano 219 poduzeća iz sektora IKT-a, dok ih se u istom razdoblju zatvorilo 313
                  11
               .

               Klaster u sektoru IKT-a oko Microsofta usmjeren je na aktivnosti u Espoou. Prema tome, Espoo je ozbiljno pogođen otpuštanjima; približno 700 Microsoftovih radnika u Espoou proglasit će se viškom u ovom krugu otpuštanja.

               Krajem kolovoza 2015. broj dugoročno nezaposlenih bio je 42 % viši od onog u prethodnoj godini. Istodobno, nezaposlenost visokoobrazovanih ljudi u Uusimai stalno je iznad 15 %. Krajem kolovoza 2015. nezaposlenih je tražitelja zaposlenja u Uusimai bilo 95 967 ili 13,3 % više nego u prethodnoj godini. Stopa nezaposlenosti bila je 11,6 %.

               Etelä-Suomi

               22.Regija je izgubila ukupno 6 500 radnih mjesta između 2007. i 2013., što je pad od 25 %. Zbog otpuštanja Nokije stopa nezaposlenosti se više nego udvostručila između 2008. i 2015. te je sa 7,0 % narasla na 17,5 %. Udio visokoobrazovanih ljudi u broju nezaposlenih također se povećao.

               Microsoftova najava gašenja postrojenja u Salou znači gubitak posla za približno 1 000 tamošnjih zaposlenika. U poduzećima koja pružaju usluge toj jedinici zatvaranje će dovesti do približno 150 dodatnih otpuštanja. To znači da će se u Salou izgubiti približno 1 150 radnih mjesta. Približno 200 zaposlenika odjela u Salou primilo je ponudu za premještaj u odjel u Espoou i druge Microsoftove odjele pa je ukupan broj otpuštanja u području Saloa oko 950.

               Kod većine ljudi koji gube posao radi se o visokokvalificiranim i iskusnim radnicima u svom području. Moguće je da će neki od njih brzo uspjeti pronaći novi posao jer mogu ponuditi relevantne vještine.

               Länsi-Suomi

               23.Ukupno je nestalo približno 1 000 radnih mjesta u tehnološkoj industriji u Tampereu tijekom prošlih 12 mjeseci. Zbog premještanja razvoja i proizvodnje Nokijinog softvera i mrežnih sustava za mobilne telefone iz podregije Tampere u druga područja nastao je znatan višak radne snage.

               Posljednja smanjenja radne snage u Microsoftu zahvaćaju približno 500 ljudi u području Pirkanmae. Stalno usavršavanje vještina i usredotočavanje na stručnost širokog opsega važni su za izglede za zapošljavanje pojedinačnih tražitelja zaposlenja. Većina velikih poslovnih subjekata u području Tampere u svom je poslovanju ovisila o osovini Nokia/Microsoft. Stoga su ovi događaji zahvatili podugovaratelje te su među njima doveli do daljnjih otpuštanja.

               Ciljani korisnici i predložene mjere

               Ciljani korisnici

               24.Predviđa se da će u mjerama sudjelovati 1 441 otpušteni radnik. Podjela ciljanih radnika prema spolu, državljanstvu i dobnoj skupini:

                        Kategorija

                        Broj
                           ciljanih korisnika

                        Spol:

                        muškarci:

                        864

                        (60,0 %)

                        žene:

                        577

                        (40,0 %)

                        Državljanstvo:

                        građani država članica:

                        1 297

                        (90,0 %)

                        građani ostalih zemalja:

                        144

                        (10,0 %)

                        Dobna skupina:

                        15 – 24 godine:

                        0

                        (0,0 %)

                        25 – 29 godina:

                        17

                        (1 %)

                        30 – 54 godine:

                        1 279

                        (89 %)

                        55 – 64 godine:

                        144

                        (10,0 %)

                        stariji od 64 godine:

                        1

                        (0,0 %)

               Prihvatljivost predloženih mjera

               25.Usluge prilagođene potrebama koje će se pružiti radnicima proglašenima viškom sastoje se od sljedećih mjera:

               –Mjere usmjeravanja i druge pripremne mjere koje uključuju:

               Osposobljavanjem za traženje zaposlenja sudionicima se namjerava pružiti više informacija o tržištu rada, pomoći u utvrđivanju vlastitih mogućnosti te unaprijediti i obnoviti njihove vještine za traženje zaposlenja.

               Svrha je usmjeravanja za posao potpora i vođenje klijenta u traženju zaposlenja i osposobljavanju na radnom mjestu.

               Profesionalno se usmjeravanje nudi otpuštenim osobama za koje je ured za zapošljavanje i gospodarski razvoj procijenio da im treba praktičnija, intenzivnija i dugotrajnija potpora u planiranju karijere. U usmjeravanju je glavni naglasak na interakciji i vježbama u skupini.

               Radnici u Microsoftu posjeduju vrlo raznovrsne kompetencije. Kako bi se procijenila situacija tražitelja zaposlenja i njegova potreba za uslugama, ured za zapošljavanje i gospodarski razvoj može organizirati niz postupaka stručnog procjenjivanja.

               –Usluge zapošljavanja i poslovne usluge

               Onima koji izgube posao pružit će se informacije, savjetovanje i stručne usluge za planiranje njihova ponovnog zaposlenja. U prethodnim se predmetima EGF-a osobna usluga pokazala izrazito korisnom.

               –Osposobljavanje

               Strukovno osposobljavanje za tržište rada uključivat će osposobljavanje za razvoj poduzeća te osposobljavanje za potporu poduzetništvu. Cilj je dobivanje strukovne kvalifikacije ili usavršavanje postojećih kompetencija. Ponudit će se i tečajevi osposobljavanja koji podupiru mobilnost radne snage.

               –Subvencija za plaću

               Subvencije za plaću bit će dostupne za radnike koji su proglašeni viškom kako bi se poduprlo njihovo novo zaposlenje ili naukovanje smanjujući troškove plaće novom poslodavcu za vrijeme ograničenog razdoblja. Subvencija za plaću iznosi između 30 i 50 % troškova plaće radnika i osiguravat će se u razdoblju od 6 mjeseci do 24 mjeseca.

               –Bespovratna sredstva za osnivanje poduzeća

               Svrha bespovratnih sredstava za osnivanje poduzeća je poticanje pokretanja poslovanja i zapošljavanja osoba. Svrha bespovratnih sredstava za osnivanje poduzeća je osiguravanje dohotka za poduzetnika u razdoblju koje je potrebno za pokretanje i potpuno uspostavljanje posla s punim ranim vremenom.

               –Naknade za putne troškove, troškove smještaja i selidbe

               Tražitelju zaposlenja može se odobriti naknada za putne troškove i troškove smještaja nastale tijekom traženja zaposlenja ili putne troškove i troškove smještaja nastale zbog sudjelovanja na osposobljavanju te kompenzacija za troškove selidbe nastale zbog prihvaćanja zaposlenja izvan uobičajene udaljenosti za svakodnevno putovanje na posao.

               26.Navedene predložene mjere aktivne su mjere na tržištu rada u okviru prihvatljivih mjera utvrđenih člankom 7. Uredbe o EGF-u. Te mjere nisu zamjena za pasivne mjere socijalne zaštite.

               27.Finska je dostavila tražene podatke o aktivnostima koje su obveza predmetnog poduzeća na temelju nacionalnog zakonodavstva ili kolektivnih ugovora. Potvrdila je da financijski doprinos iz EGF-a neće biti zamjena za te mjere.

               Procijenjeni proračun

               28.Predviđeni ukupni troškovi iznose 8 940 000 EUR, u što su uključeni rashodi za usluge prilagođene potrebama u iznosu od 8 480 000 EUR i rashodi za aktivnosti pripreme, upravljanja, informiranja i promidžbe te nadzora i izvješćivanja u iznosu od 460 000 EUR.

               29.Ukupan financijski doprinos zatražen iz EGF-a iznosi 5 364 000 EUR (60 % ukupnih troškova).

                        Mjere

                        Predviđeni broj sudionika

                        Predviđeni trošak po sudioniku
                        (u EUR)

                        (*)

                        Predviđeni ukupni troškovi

                        (u EUR)

                        Usluge prilagođene potrebama (mjere na temelju članka 7. stavka 1. točaka (a) i (c) Uredbe o EGF-u)

                        Mjere usmjeravanja i druge pripremne mjere (Valmennukset ja muut valmentavat toimenpiteet)

                        785

                        600,00

                        471 000

                        Usluge zapošljavanja i poslovne usluge (Työllisyys- ja yrityspalvelut)

                        1 287

                        543,90

                        700 000

                        Osposobljavanje (Koulutus)

                        940

                        6 000,00

                        5 640 000

                        Bespovratna sredstva (Starttiraha)

                        43

                        6 000,00

                        258 000

                        Podzbroj (a):

                        Postotak paketa usluga prilagođenih potrebama

                        –

                        7 069 000

                        (83,36 %)

                        Naknade i poticaji (mjere na temelju članka 7. stavka 1. točke (b) Uredbe o EGF-u)

                        Subvencija za plaću (Palkkatuki)

                        173

                        8 000,00

                        1 384 000

                        Naknade za putne troškove, troškove smještaja i selidbe (Liikkuvuusavustus)

                        180

                        150,00

                        27 000

                        Podzbroj (b):

                        Postotak paketa usluga prilagođenih potrebama

                        –

                        1 411 000

                        (16,64 %)

                         Mjere na temelju članka 7. stavka 4. Uredbe o EGF-u

                        1. Pripremne aktivnosti

                        –

                        4 000

                        2. Upravljanje

                        –

                        364 000

                        3. Informiranje i promidžba

                        –

                        77 000

                        4. Nadzor i izvješćivanje

                        –

                        15 000

                        Podzbroj (c):

                        Postotak ukupnih troškova:

                        –

                        460 000

                        (5,1 %)

                        Ukupni troškovi (a + b + c):

                        –

                        8 940 000

                        Doprinos iz EGF-a (60 % ukupnih troškova)

                        –

                        5 364 000

               (*) Kako bi se izbjegao prevelik broj decimala, predviđeni troškovi po radniku su zaokruženi. Međutim, zaokruživanje ne utječe na ukupni trošak svake mjere.

               30.Troškovi mjera koje su u prethodnoj tablici utvrđene kao mjere na temelju članka 7. stavka 1. točke (b) Uredbe o EGF-u nisu viši od 35 % ukupnih troškova usklađenog paketa individualiziranih usluga. Finska je potvrdila da te mjere ovise o aktivnom sudjelovanju ciljanih korisnika u traženju posla ili aktivnostima osposobljavanja.

               31.Finska je potvrdila da troškovi ulaganja za samozapošljavanje, osnivanje poduzeća i radničko preuzimanje poduzeća neće premašiti 15 000 EUR po korisniku.

               Razdoblje u kojem izdaci ispunjavaju uvjete za doprinos iz EGF-a

               32.Finska je ciljanim korisnicima počela pružati usluge prilagođene potrebama 11. rujna 2015. Izdaci za te mjere stoga će ispunjavati uvjete za financijski doprinos iz EGF-a od 11. rujna 2015. do 11. ožujka 2018.

               33.Finska je počela stvarati administrativne izdatke za provedbu EGF-a 11. rujna 2015. Izdaci za aktivnosti pripreme, upravljanja, informiranja i promidžbe te nadzora i izvješćivanja stoga ispunjavaju uvjete za financijski doprinos iz EGF-a od 11. rujna 2015. do 11. rujna 2018.

               Komplementarnost s mjerama koje se financiraju iz nacionalnih fondova ili fondova Unije

               34.Izvori su nacionalnog pretfinanciranja ili sufinanciranja uglavnom stavke sredstava javnih službi za zapošljavanje u administrativnom odjelu Ministarstva zapošljavanja i gospodarstva. Neke će se usluge financirati i iz operativnih rashoda centara za gospodarski razvoj, promet i zaštitu okoliša te ureda za zapošljavanje i gospodarski razvoj.

               35.Finska je potvrdila da se za navedene mjere za koje se prima financijski doprinos iz EGF-a neće primati financijski doprinos iz drugih financijskih instrumenata Unije.

               36.Finska također provodi mjere za doprinose EGF-a za radnike koji su proglašeni viškom u Broadcomu i u sektoru računalnog programiranja. U predmetu Microsoft također će se surađivati s projektom Mobilnosti radne snage u Europi 2014. – 2020., razvojnim projektom nacionalne službe EURES. Na regionalnoj će se razini organizirati događanja za međunarodno zapošljavanje u suradnji sa službama EGF-a i EURES-a.

               37.Nacionalni paket mjera „Modeli između poduzeća poslodavca i poduzeća koje reže troškove” pokrenut je unutar okvira ESF-a. Taj će paket mjera dovesti do rezultata koji mogu biti korisni za provedbu projekata u okviru ovog zahtjeva za dodjelu sredstava iz EGF-a.

               Postupci za savjetovanje s ciljanim korisnicima, njihovim predstavnicima ili socijalnim partnerima te s lokalnim i regionalnim tijelima

               38.Finska je navela da je koordinirani paket usluga prilagođenih potrebama sastavljen na temelju dogovoru na sljedeći način. Ministarstvo zapošljavanja i gospodarstva sastavilo je skupinu koja se bavi otpuštanjima u Microsoftu i sudjeluje u pripremi zahtjeva za dodjelu sredstava iz EGF-a. Radna skupina uključuje predstavnike centara za gospodarski razvoj, promet i zaštitu okoliša te ureda za zapošljavanje i gospodarski razvoj za Uusimau, jugozapadnu Finsku i Pirkanmau. Ostali članovi radne skupine su predstavnici Microsofta, Saveza finskih tehnoloških industrija te Sindikata profesionalnih inženjera u Finskoj, Akademskih inženjera i arhitekata u Finskoj / Federacije profesionalnog i rukovodećeg osoblja YTN-a i Agencije za gospodarski razvoj regije Tampere (Tredea).

               Sustavi upravljanja i nadzora

               39.U zahtjevu za doprinos iz EGF-a nalazi se opis sustava za upravljanje i nadzor kojim se utvrđuju nadležnosti uključenih tijela. Finska je obavijestila Komisiju da će financijskim doprinosom upravljati Ministarstvo zapošljavanja i gospodarstva koje upravlja i sredstvima iz Europskoga socijalnog fonda (ESF). Isto ministarstvo djeluje i kao tijelo za ovjeravanje. Odjeli odgovorni za ove dvije funkcije imaju strogo odvojene dužnosti i hijerarhijsku strukturu. Dužnosti upravljanja povezane s EGF-om dodijeljene su Odjelu zapošljavanja i poduzetništva, a one povezane s Europskim socijalnim fondom dodijeljene su Regionalnom odjelu. Dužnosti ovjeravanja za oba Fonda dodijeljene su Jedinici za ljudske resurse i administraciju. Ministarstvo je pripremilo priručnik u kojem se detaljno navode postupci koje je potrebno slijediti.

               40.Tijelo za reviziju bit će neovisni Odjel za unutarnju reviziju, koji djeluje u okviru Ureda stalnog tajnika istog ministarstva.

               Obveze predmetne države članice

               41.Finska je dostavila sva potrebna jamstva:

               –da se načela jednakog postupanja i nediskriminacije poštuju u vezi s pristupom predloženim mjerama i njihovom provedbom,

               –da su ispunjeni zahtjevi utvrđeni nacionalnim zakonodavstvom i zakonodavstvom EU-a o kolektivnom otpuštanju,

               –da je poduzeće koje provodi otpuštanja, Microsoft Mobile Oy, koje je nakon otpuštanja nastavilo s poslovanjem, ispunilo svoje pravne obveze u pogledu viškova radnih mjesta i da se u skladu s njima pobrinulo za svoje radnike,

               –da se za predložene mjere neće primati financijska potpora iz drugih fondova ili financijskih instrumenata Unije i da će se spriječiti dvostruko financiranje,

               –da će predložene mjere biti komplementarne s mjerama koje se financiraju iz strukturnih fondova,

               –da će financijski doprinos iz EGF-a biti u skladu s proceduralnim i materijalnim pravilima Unije o državnim potporama.

               UTJECAJ NA PRORAČUN

               Prijedlog proračuna

               42.EGF ne smije biti viši od najvišeg godišnjeg iznosa od 150 milijuna EUR (cijene iz 2011.), kako je utvrđeno člankom 12. Uredbe Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020
                  12
               .

               43.Nakon što je proučila zahtjev u odnosu na uvjete utvrđene člankom 13. stavkom 1. Uredbe o EGF-u i uzela u obzir broj ciljanih korisnika, predložene mjere te predviđene troškove, Komisija predlaže da se na temelju zahtjeva mobilizira EGF kako bi se osigurao financijski doprinos od 5 364 000 EUR, što je 60 % ukupnih troškova predloženih mjera.

               44.Predloženu će odluku o mobilizaciji EGF-a zajednički donijeti Europski parlament i Vijeće, kako je utvrđeno točkom 13. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini, suradnji u proračunskim pitanjima i dobrom financijskom upravljanju
                  13
               .

               Povezani akti

               45.Istodobno s podnošenjem ovog prijedloga odluke o mobilizaciji EGF-a Komisija će Europskom parlamentu i Vijeću podnijeti prijedlog za prijenos iznosa od 5 364 000 EUR u odgovarajuću proračunsku liniju.

               46.Istodobno s donošenjem ovog prijedloga odluke o mobilizaciji EGF-a Komisija će provedbenim aktom donijeti odluku o financijskom doprinosu koja će stupiti na snagu na dan kad Europski parlament i Vijeće donesu predloženu odluku o upotrebi EGF-a.

               Prijedlog

               ODLUKE EUROPSKOG PARLAMENTA I VIJEĆA

               o mobilizaciji Europskog fonda za prilagodbu globalizaciji
                  na temelju zahtjeva iz Finske – EGF/2016/001 FI/Microsoft

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014. – 2020.) i stavljanju izvan snage Uredbe (EZ) br. 1927/2006
                  14
               , a posebno njezin članak 15. stavak 4.,

               uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju
                  15
               , a posebno njegovu točku 13.,

               uzimajući u obzir prijedlog Europske komisije,

               budući da:

               (1)Svrha je Europskog fonda za prilagodbu globalizaciji (EGF) pružanje potpore radnicima koji su proglašeni viškom i samozaposlenim osobama koje su prestale sa svojom djelatnošću zbog velikih strukturnih promjena u tokovima svjetske trgovine uzrokovanih globalizacijom, zbog nastavka svjetske financijske i gospodarske krize ili zbog nove svjetske financijske i gospodarske krize te pomaganje tim radnicima da se ponovno uključe na tržište rada.

               (2)EGF ne smije biti viši od najvišeg godišnjeg iznosa od 150 milijuna EUR (cijene iz 2011.), kako je utvrđeno člankom 12. Uredbe (EU, Euratom) br. 1311/2013
                  16
               .

               (3) Finska je 11. ožujka 2016. podnijela zahtjev za mobilizaciju EGF-a u vezi s otpuštanjima u poduzeću Microsoft (Microsoft Mobile Oy) i njegovih osam dobavljača i daljnjih proizvođača u Finskoj. Zahtjev je dopunjen dodatnim informacijama dostavljenima u skladu s člankom 8. stavkom 3. Uredbe (EU) br. 1309/2013. Taj zahtjev ispunjava uvjete za određivanje financijskog doprinosa iz EGF-a utvrđene u članku 13. Uredbe (EU) br. 1309/2013.

               (4)U skladu s člankom 4. stavkom 2. Uredbe (EU) br. 1309/2013 zahtjev Finske smatra se prihvatljivim jer otpuštanja imaju ozbiljan učinak na zaposlenost i lokalno, regionalno ili nacionalno gospodarstvo.

               (5)Stoga bi trebalo mobilizirati EGF kako bi se osigurao financijski doprinos u iznosu od 5 364 000,00 EUR za zahtjev koji je podnijela Finska.

               (6)Ova bi se Odluka trebala primjenjivati od dana njezina donošenja kako bi se što više skratilo vrijeme za mobiliziranje EGF-a,

               DONIJELI SU OVU ODLUKU:

               Članak 1.

               U okviru općeg proračuna Europske unije za financijsku godinu 2016. mobilizira se Europski fond za prilagodbu globalizaciji kako bi se osigurao iznos od 5 364 000 EUR u obliku odobrenih sredstava za preuzete obveze i plaćanja.

               Članak 2.

               Ova Odluka stupa na snagu na dan objave u Službenom listu Europske unije. Primjenjuje se od [datum donošenja Odluke]*.

                  17Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)
                  SL L 347, 20.12.2013., str. 855.

                     (2)
                  U smislu članka 3. Uredbe o EGF-u.

                     (3)
                  Uredba Komisije (EU) br. 1046/2012 od 8. studenoga 2012. o provedbi Uredbe (EZ) br. 1059/2003 Europskog parlamenta i Vijeća o uspostavi zajedničkog razvrstavanja prostornih jedinica za statistiku (NUTS), u pogledu prosljeđivanja vremenskih okvira za novu regionalnu raspodjelu (SL L 310, 9.11.2012., str. 34.)

                     (4)
                  SL L 393, 30.12.2006., str. 1.

                     (5)
                  U skladu s člankom 7. stavkom 4. Uredbe (EU) br. 1309/2013.

                     (6)
                  Direktiva Vijeća 98/59/EZ od 20. srpnja 1998. o usklađivanju zakonodavstava država članica u odnosu na kolektivno otkazivanje (SL L 225, 12.8.1998., str. 16.)

                     (7)
                  Statistički podatci Finske, istraživanje radne snage Saveza finskih tehnoloških industrija

                     (8)

                     https://ec.europa.eu/jrc/en/publication/eur-scientific-and-technical-research-reports/2015-predict-report-analysis-ict-rd-eu-and-beyond

                     (9)
                  http://www.statista.com/statistics/266136/global-market-share-held-by-smartphone-operating-systems/

                     (10)

                        www.teknologiateollisuus.fi/sites/default/files/file_attachments/personnel.pdf

                     (11)
                  www.teknologiateollisuus.fi/sites/default/files/file_attachments/personnel.pdf

                     (12)
                  SL L 347, 20.12.2013., str. 884.

                     (13)
                  SL C 373, 20.12.2013., str. 1.

                     (14)
                  SL L 347, 20.12.2013., str. 855.

                     (15)
                  SL C 373, 20.12.2013., str. 1.

                     (16)
                  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020. (SL L 347, 20.12.2013., str. 884.).

                     (17)
                   Datum njezina donošenja unosi Parlament prije objave u SL-u.